**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 11.01.2024, ora 08.00 – 12.01.2024, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 12.01.2024, ora 08.00**

**RÂURI:**

**Debitele au fost, în general, în scădere.**

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Barcău, Crișuri, Mureș, Bega, Timiș, Bârzava, Nera, bazinul superior al Jiului şi pe cursurile superioare ale Bistriței şi Prutului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Tazlău, Bârlad, Jijia, afluenții din bazinul inferior al Jiului, unii afluenţi din bazinul inferior al Oltului, unii afluenţi din bazinul superior al Argeșului și pe unele râuri din Dobrogea.

Formațiunile de gheață (gheață la maluri, pod de gheață, năboi, sloiuri) existente pe majoritatea râurilor din zonele de deal și munte din nordul, centrul, sudul și estul țării, au fost în extindere și intensificare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere.** Formațiunile de gheață (gheață la maluri, pod de gheață, năboi, sloiuri) existente în bazinele superioare ale râurilor din nordul, centrul, sudul și estul țării, vor fi în uşoară extindere şi intensificare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țar****ă (secțiunea Baziaș) în** **intervalul 11.01.2024 – 12.01.2024** **a fost** **în creștere, având valoarea de** **9100 m3/s,** peste media multianuală a lunii **ianuarie (4950 m3/s).**

În aval de Porţile de Fier, debitele au fost în creștere la Gruia și pe sectorul Isaccea – Tulcea, în scădere pe sectorul Calafat – Călărași și relativ staționare pe sectorul Cernavodă – Galați.

**Debitul la intrarea în** **țară (secțiunea Baziaș) va fi în creștere (9200 m3/s).**

În aval de Porţile de Fier debitele vor fi în scădere pe sectorul Gruia – Vadu Oii și relativ staţionare pe sectorul Brăila – Tulcea.

Se situează în faza I de apărare următoarele sectoare de dig:

- Peceneaga-Turcoaia, Măcin-Iglița-Carcaliu, Ostrov-Peceneaga, Gârliciu-Dăeni, Smârdan-23 August I, 23 August-Grindu, Ciulineț–Isaccea, Crișan, Letea, Sf. Gheorghe, Tudor Vladimirescu (din administrarea ANAR); Chilia Veche (din administrarea consiliilor locale) - jud. Tulcea.

Se situează în faza a II-a de apărare următoarele sectoare de dig:

- R3, R4 (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 11.01.2024, ora 08.00 – 12.01.2024, ora 08.00**

**În ţara,** pe parcursul zilei, vremea a fost rece în majoritatea zonelor țării, cu precădere în cele vestice, local geroasă în primele ore în centrul Moldovei, Maramureș, Transilvania, Oltenia și sudul Banatului, temperatura aerului atingând totuși la amiază valori peste normele datei în nordul Munteniei și al Moldova. Maximele s-au încadrat între -7 grade la Caransebeș și Oravița și 8 grade la Câmpina. În zonele joase din Banat și Crișana, nebulozitatea joasă și ceața asociată cu depunere de chiciură au persistat, în rest cerul a fost variabil la senin, cu înnorări începând de dupăamiază în extremitatea nordică a teritoriului, iar în primele ore ceață s-a semnalat pe arii restrânse și în Maramureș și Oltenia. Începând de seara, aria de nebulozitate a cuprins treptat toate regiunile, a nins slab în Maramureș, pe arii mai restrânse în Crișana, Transilvania, Moldova, iar în ultimele ore ale intervalului și în Muntenia și Dobrogea și doar izolat în Banat; valorile termice au fost mai ridicate decât în noaptea precedentă în aproape toată țara, iar la ora 6 erau cuprinse între -7 grade la Câmpeni, Joseni, Dumbrăvița de Codru, Șiria, Oravița, Bozovici, Târgu Logrești și Apa Neagră și 2 grade la Râmnicu Vâlcea, Târgu Jiu și Buzău. Vântul a suflat slab și moderat, cu intensificări locale, mai ales în a doua parte a intervalului, în zona montană înaltă (rafale de 80...100 km/h, viscolind sau spulberând izolat zăpada), dar și în estul și în sud-estul teritoriului și în extremitatea de sud-vest, cu viteze în general de până la 45...50 km/h și izolat -în special în nord-estul Moldovei și sud-vestul Olteniei - peste 55...60 km/h. Este strat de zăpadă la munte unde aseară la ora 20 măsura -în platformele stațiilor meteorologice- până la 79 cm în Munții Făgăraș, în cea mai mare parte a Moldovei (până la 25 cm), local în Banat (până la 7 cm) și pe suprafețe mici în Transilvania, Oltenia

și sud-vestul Munteniei (sub 3 cm).

*Observație: au fost emise 10 atenționări cod galben pentru fenomene meteorologice periculoase imediate.*

**La Bucureşti,** valorile termice diurne s-au situat în continuare în jurul normelor perioadei, însă dimineața și în prima parte a nopții vremea s-a menținut rece. Cerul, mai mult senin ziua și seara, s-a înnorat treptat, iar în ultimele ore ale intervalului în unele cartiere a fulguit. Vântul a suflat slab și moderat, cu rafale în jurul a 35 km/h. Temperatura maximă a fost de 3 grade, iar la ora 6 se înregistrau -4 grade la Filaret și Băneasa și -3 grade la Afumați.

**3. Prognoza meteorologică în intervalul 12.01.2024, ora 08.00 – 13.01.2024, ora 08.00**

**În ţara,** Valorile termice vor scădea din nou față de intervalul anterior în majoritatea zonelor, iar noaptea va fi ger în cea mai mare parte a Moldovei și local în Transilvania. Astfel, temperaturile maxime se vor încadra între -5 și 5 grade, iar cele minime se vor situa în general între -14 și -6 grade. În regiunile sud-vestice cerul va fi variabil, cu înnorări temporare și izolat posibil fulguieli, dar în restul teritoriului vor fi înnorări în general persistente și temporar va ninge slab local în zonele montane, pe alocuri în Maramureș, Transilvania, Muntenia și Moldova și doar izolat în Dobrogea. Vântul va sufla slab și moderat, cu intensificări temporare îndeosebi la altitudini mari la munte, viscolind sau spulberând zăpada, dar local și în est și pe arii restrânse în rest. Vor fi condiții de ceață.

**La Bucureşti,** Vremea se va menține rece, cu valori termice în scădere față de intervalul precedent. Cerul va avea înnorări și trecător va ninge slab, dar spre sfârșitul intervalului va deveni variabil. Vântul va sufla slab până la moderat. Temperatura maximă va fi de 1...2 grade, iar cea minimă de -7...-5 grade.

**4. Buletin nivometeorologic pentru perioada 11.01.2024 ora 20 - 13.01.2024 ora 20.**

**Munţii Făgăraş, Bucegi - risc 3 - însemnat**

**La peste 1800 m**, stratul din partea superioară este format din zăpadă ușoară, cu legături slabe între cristale și este depus peste zăpada veche, care este stabilizată, tasată și înghețată. În zonele adăpostite și pe văi se întâlnesc depozite și troiene mai mari de zăpadă, care pot fi dislocate doar la supraîncărcări mari, iar pe versanți plăci de vânt, cu grosime variabilă. La supraîncărcări, se pot declanșa avalanșe de placă - riscul va fi însemnat (3).

**Sub 1800 m**, stratul de zăpadă are dimensiuni mai reduse și este alcătuit din zăpada căzută în ultima săptămână, depusă de asemenea peste stratul vechi, întărit și stabilizat. Pe anumite văi de la peste 1500 m și în zonele adăpostite se întâlnesc depozite mai însemnate de zăpadă, transportată în perioada anterioară de vântul din altitudine. În aceste condiții, la supraîncărcări mari, se pot declanșa avalanșe mici și izolat medii, riscul fiind moderat (2) .

**Munţii Călimani-Bistriţei, Rodnei, Parâng - risc 2 - moderat**

Stratul de zăpadă depus în ultima săptămână este relativ scăzut, iar stratul vechi este stabilizat și înghețat.

Pe unele văi și în locurile adăpostite se găsesc depozite mai însemnate de zăpadă spulberată de vânt, iar la altitudini mari sunt formate plăci de vânt, de grosimi variabile. Pe pantele suficient de înclinate se pot declanșa avalanșe de dimensiuni mici și medii, prin angrenarea stratului puțin rezistent de la suprafață peste straturile mai vechi și izolat dislocarea acestora, sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări. Riscul declanșării avalanșelor este moderat (2) la peste 1800 m și redus (1) sub 1800 m.

**Masivele Ceahlău, Vladeasa, Ţarcu-Godeanu - - risc 1 - redus**

Stratul de zăpadă de la suprafață căzut în ultima săptămână este scăzut și este depus peste stratul vechi, consolidat, fiind pe alocuri mai însemnat pe văi și în zonele adăpostite, unde sunt formate depozite. Pe pantele mai înclinate, acest strat va putea aluneca stratul mai vechi, riscul fiind redus (1) și amplificat la suprasarcini.

**Prognoza vremii în intervalul 11.01.2024 ora 20 - 13.01.2024 ora 20:**

Vremea va fi rece, geroasă noaptea, iar ziua la peste 1800 m. Cerul va fi temporar noros și va ninge slab în întreaga zonă montană. Vântul va sufla slab și moderat, cu intensificări temporare în special la altitudini mari (rafale de peste 70...90 km/h), trecător viscolind sau spulberând zăpada și amplificând senzația de frig. Pe arii restrânse se va semnala ceață, asociată cu depunere de chiciură.

**Temperaturi prognozate în intervalul: 11.01.2024 ora 20 - 13.01.2024 ora 20:**

**Peste 1800 m: temperaturi minime**: -15…-12 grade în prima noapte, apoi -20…-15 grade

**temperaturi maxime**: -14…-10 grade vineri și -14 ….-8 grade sâmbătă

**Sub 1800 m: temperaturi minime**: -11…-8 grade în prima noapte, apoi -15…-10 grade

**temperaturi maxime**: -10…-6 grade vineri și -8 ….-4 grade sâmbătă

**Vânt la peste 2000 m:** din sector nord-vestic, cu viteze de peste 70...90 km/h

**Izoterma de 0 grade**: la sol

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 10.01.2024, **la staţiile cu indicativele BV-6,BC-2,BC-3,IS-1mobil,IS-2,IS-5,CJ-5,AR-1.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**